《过都监赵思正崇班容膝庵》
宋代·释道潜

公子居闲厌华屋，一官江海辞羁束。端能有志学渊明，数板垣墙营小筑。

榜名容膝雅所宜，寄傲南窗聊自足。祖宗承平逾百年，胄绪蕃衍如云烟。

敦诗阅礼不胜数，人物似君尤卓然。

论文讲蓺未易料，虚己下士常折旋。忆昔初逢大梁下，风味向人如倒蔗。

苦遭猿鹤促还山，回首相望惊百舍。谁言江路渺云涛，一舸春风重命驾。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。